**** 

**Република Србија**

**ОПШТИНА ЖАГУБИЦА**

**ПРОГРАМ ЛОКАЛНОГ ЕКОНОМСКОГ РАЗВОЈА ОПШТИНЕ ЖАГУБИЦА**

**ЗА ПЕРИОД ОД 2026. ДО 2028. ГОДИНЕ**

**Жагубица, Јул 2025. године**

**С а д р ж а ј**

1. **УВОД / ВИЗИЈА.....................................................................................................................3**
2. **ОПИС ПРОГРАМА...............................................................................................................5**
3. **ОПШТЕ ОДРЕДБЕ...............................................................................................................6**

**3.1. Опредељена средства.......................................................................................................6**

**3.2. Права и обавезе општине и корисника.........................................................................6**

**3.3. Повезани привредни субјекти........................................................................................8**

**3.4. Разврставање привредних субјеката............................................................................8**

**4. ПРАВНИ ОСНОВ....................................................................................................................9**

**5. МЕТОДОЛОГИЈА.................................................................................................................10**

**6. АНАЛИЗА ПРИВРЕДЕ.........................................................................................................10**

**7. ЦИЉЕВИ.................................................................................................................................13**

**8. ЦИЉНЕ ГРУПЕ.....................................................................................................................16**

**9. ПРОГРАМСКЕ МЕРЕ..........................................................................................................17**

**9.1. Мера подршке повећању конкурентности привреде..............................................17**

**9.2. Мера подршке за реализацију инвестиционих пројеката.....................................18**

**10. МЕХАНИЗМИ ДОДЕЛЕ СРЕДСТАВА..........................................................................18**

**11. МЕХАНИЗМИ ПРАЋЕЊА ТРОШЕЊА СРЕДСТАВА..............................................20**

**ЗАКЉУЧАК...............................................................................................................................21**

**ПРИЛОГ......................................................................................................................................22**

На основу члана 20. став 1. тачка 7) и члана 32. став 1. тачка 4) Закона о локалној самоуправи („Службени гласник РС”, брoj 129/2007, 83/2014 –др. закон, 101/2016 – др. закон, 47/2018 и 11/2021-др. закон), члана 11. став 2. и 3. и члана 17. Закона о улагањима („Службени гласник РСˮ, број 89/2015 и 95/2018), члана 3. став 1, члана 4. и 8. став 1. и 2. Закона о контроли државне помоћи („Службени гласник РС“, број 73/2019), Уредбе о правилима и условима за доделу помоћи мале вредности (de minimis помоћи) („Службени гласник РС“, број 17/2025), члана 40. Статута Општине Жагубица („Службени гласник општине Жагубица“, број 1/2019) и Плана развоја Општине Жагубица за период од 2021. до 2031. године („Службени гласник Општине Жагубица“, број 28/2021), Скупштина Општине Жагубица, на седници одржаној дана \_\_\_\_\_\_\_\_\_\_ 2025. године, донела је

**ПРОГРАМ ЛОКАЛНОГ ЕКОНОМСКОГ РАЗВОЈА ОПШТИНЕ ЖАГУБИЦА**

**ЗА ПЕРИОД ОД 2026. ДО 2028. ГОДИНЕ**

1. **УВОД / ВИЗИЈА**

Користећи своје основне компаративне предности – очувану животну средину и природне ресурсе, општина Жагубица ће настојати да унапреди привреду базирану на чистим технологијама, органску производњу хране и рурални туризам утемељен на традицији како би створила услове за запошљавање, рад и опстанак младих и привлачење инвестиција од стране дијаспоре и других заинтересованих инвеститора. У том контексту **Визија Општине Жагубица је: Оаза очуване природе, заједница задовољних грађана запослених у привреди заснованој на доступним природним ресурсима, чистим технологијама и традицији.**

**Приоритети**

Приоритетима и општим циљевима, дефинисаним у Плану развоја општине Жагубица 2021 – 2031, опредељени су правци развоја за десет година.

У наредном периоду се јасно дефинишу четири приоритета развоја:

1. Економски развој,

2. Инфраструктурно уређење и опремање општине,

3. Подизање квалитета живота становништва и

4. Заштита животне средине и одрживо управљање природним ресурсима.

*Најважнији општи и посебни циљеви / пројекти по појединим приоритетима (Економски развој)*

|  |  |  |  |
| --- | --- | --- | --- |
| **Редни број** | **Приоритет** | **Општи циљеви** | **Посебни циљеви** |
| **1.** | **Економски развој: Унапређење услова за развој привреде и отварање радних места** | * 1. Стварање повољне пословне климе за развој предузетништва и рад малих и средњих предузећа | Ефикаснији рад предузетника и МСП;  Подстицај запошљавању и самозапошљавању;  Привлачење инвестиција; |
| 1.2.Унапређење пољопривредне производње и стварање услова за развој прерађивачких капацитета | Повећање конкурентности пољопривредних произвођача – специјализација пољопривредне производње и отварање прерађивачких капацитета;  Подизање квалитета пољопривредне производње;  Организационо јачање пољопривредне производње; |
| 1.3.Унапређење туристичке понуде и туристичких потенцијала на подручју општине Жагубица | Повећање смештајних капацитета;  Побољшање квалитета угоститељско/туристичких услуга;  Јачање капацитета манифестационог туризма;  Инфраструктурно уређење туристичких дестинација;  Развој туристичких садржаја; |

**Плански оквир**

**Приоритет 1- Економски развој: Унапређење услова за развој привреде и отварање радних места**

Општина Жагубица припада неразвијеним и девастираним подручјима у Републици Србији. У претходном периоду су приватизована друштвена/државна предузећа, али значајан број ових привредних субјеката тренутно није у функцији. Непостојање великих и производних предузећа и висока стопа незапослености су основни проблеми у економском развоју. Ови проблеми су додатно појачани објективним факторима, као што су удаљеност општине од најважнијих путних праваца, глобална економска криза итд.

У наредном периоду се због тога мора интензивно радити на подстицању економског развоја који ће се заснивати на компаративним предностима општине. У том контексту, План развоја општине препознаје пољопривреду, туризам, шумарство и рударство као покретаче привредног развоја. Развој ових сектора треба да прати развој постојећих и отварање нових малих и средњих предузећа.

У локалној самоуправи ће се због тога радити на стварању повољне пословне климе за развој предузетништва, рад малих и средњих предузећа и привлачење инвестиција.

У делу пољопривредне производње, стратешки циљ је повећање конкурентности пољопривредних произвођача као и њихових производа. Да би се могла остварити конкурентна пољопривредна производња, неопходно је радити на подизању нивоа примарне производње и квалитета производа, али и на стварању пољопривредне инфраструктуре која треба да олакша рад пољопривредним произвођачима.

Природне лепоте подручја и културно-историјски споменици су неискоришћен потенцијал општине. Они се у наредном периоду морају валоризовати кроз унапређење туристичке понуде и инфраструктуре. У том делу ће се подстицати активности које воде повећању смештајних капацитета у општини, подизању квалитета угоститељско-туристичких услуга, јачању капацитета манифестационог туризма, инфраструктурном уређењу локација и развоју нових туристичких садржаја.

Великог утицаја на економски развој општине Жагубица има рударство. Развој овог сектора се не налази у надлежности локалне самоуправе. Важност овог сектора, међутим, намеће потребу да се у наредном периоду ради на основним и детаљним истраживањима локалитета, реактивирању постојећих лежишта и подршци коју локална самоуправа може да пружи у ефикаснијем раду рудника.

**2. ОПИС ПРОГРАМА**

Програм ствара предуслове за побољшање пословног окружења и конкурентност привреде. Овако конципиран програм треба да у дужем временском периоду омогући стварање прилика које доприносе економском развоју. Програм садржи правни основ, методологију прикупљања подататка и анализу, опис циљева, циљне групе односно кориснике, програмске мере и на крају механизме контроле и закључак. У овом делу Програма решава се и питање опредељених средстава, повезаних привредних субјеката као и њихово разврставање.

**3. ОПШТЕ ОДРЕДБЕ**

У оквиру овог дела Програма дефинишу се опште одредбе које укључују опредељена средства, права и обавезе корисника и локалне самоуправе, као и дефиницију и разврставање корисника као привредних субјеката.

**3.1. Опредељена средства**

Средства из буџета ће се определити за период 2026 - 2028. Будући да ће од годишњег буџета односно расположивих средстава зависити годишња средства за реализацију Програма годишњом Одлуком о условима и начину реализације Програма (у даљем тексту: Годишња одлука), за годину за коју се доноси одлука, одређивати годишњи износ средстава, као и активности које ће се, у складу са расположивим буџетским средствима у току године реализовати. Предвиђени инструменти доделе су субвенције. Годишња одлука се реализује расписивањем јавног позива. Привредним субјектима који су у поступку јавног позива изабрани за доделу средстава износ средстава се одређује у апсолутном износу уз поштовање правила кумулације државне помоћи, односно узима се у обзир претходно одобрена државна помоћ за исте оправдане трошкове а за коју су привредни субјекти дужни да доставе изјаву, као и изјаву о примљеној помоћи мале вредности у текућој фискалној години и у претходне две фискалне године.

Динамика исплате средстава ће се одредити јавним позивом и мером која се тим позивом реализује и то у једнократном износу или у више рата, с тим да ако се исплаћује у више рата оправдани трошкови ће бити дисконтовани на њихову вредност у тренутку доделе при чему се за дисконтовање користи дисконтна стопа која важи у тренутку доделе.

Средства се могу доделити у облику субвенција као бесповратна средства и то у бруто износу (пре одбитка пореза и других накнада).

**3.2. Права и обавезе општине и корисника**

Општина редовно води евиденције о додељеним средствима и изабраним корисницима, а све у складу са подзаконсим актима којима се уређује државна и de minimis помоћ у складу са Законом о контроли државне помоћи, које ће у складу са Законом о контроли државне помоћи достављати Комисији за контролу државне помоћи.

Поред тога у складу са Законом о контроли државне помоћи средства добијена по основу овог програма се збрајају са другим средствима добијеним од осталих нивоа власти за исте оправдане трошкове и то тако што се примењује најповољнија висина државне помоћи, која представља горњу границу до које је дозвољено доделити укупан износ државне помоћи, без обзира да ли се средства додељују по основу једне или у комбинацији више шема и/или индивидуалних државних помоћи, и да ли су средства додељена од стране Републике Србије, или јединица локалне самоуправе.

De minimis помоћ која се додељује у складу с овим програмом кумулира се са другим добијеним средствима означеним као de minimis помоћ, додељеним у текућој фискалној години и у претходне две фискалне године, до горње границе по закону. Ова врста помоћи се може кумулирати са другим врстама државне помоћи која се додељује за исте оправдане трошкове само до висине (интензитета) државне помоћи која представља горњу границу до које се може доделити укупан износ државне помоћи. Уколико ова врста државне помоћи није додељена за одређене оправдане трошкове или се њима не може приписати, може се кумулирати са другим категоријама државне помоћи у складу са припадајућим правилима о државној помоћи. Приликом доделе ове помоћи општина ће корисника у писаној форми обавестити о томе да му додељује ову помоћ и у којем износу израженом у бруто новчаном облику. Ова помоћ се сматра додељеном у тренутку када је корисник средстава по овом програму стекао право на примање помоћи.

Привредни субјекти који поднесу захтев за суфинансирање пројеката у оквиру мера наведних у овом програму стичу право на доделу средстава уколико испуне све захтеве наведене у оквиру мере за коју се пријављују, као и ако доставе неопходну документацију која ће бити дефинисана јавним позивом за сваку од мера које се реализују. Такође, корисници морају да доставе изјаве о претходно додељеној државној помоћи за исте оправдане трошкове или de minimis помоћи добијеној у текућој и у претходне две фискалне године.

Од права на доделу средстава изузимају се привредни субјекти који средства немогу добити из буџета Републике Србије, у складу са законом и другим прописима, као и привредним субјектима у тешкоћама. Приликом процене да ли је привредни субјект у тешкоћама узеће се у обзир дефиниција из Уредбе о условима и критеријумима усклађености државне помоћи за санацију и реструктурирање учесника на тржишту у тешкоћама („Службени гласник РС“, број 62/21). Уколико се наведени привредни субјекти јављају за доделу средстава предвиђену мером Подстицање конкурентности у том случају могу остварити право на доделу средстава с обзиром да се средства додељују у складу са правилима о де минимис помоћи која их не искључују.

Привредни субјекти, који нису испунили претходну уговорну обавезу према општини или који нису уредно измирили порезе и остале обавезе према општинском и републичком буџету, не остварују право на доделу средстава у складу са Програмом.

Овим програмом се не пружа подршка привредним субјектима који обављају делатност у сектору транспорта, привредним субјектима који су у поступку повраћаја државне помоћи или помоћи мале вреднсоти у складу са Законом о контроли државне помоћи, као ни привредним субјектима у којима РепубликаСрбија, или јединица локалне самоуправе има учешће у власништву.

Подршка се не пружа ни привредним субјектима којима је у року од две године пре подношења пријаве за доделу средстава изречена правоснажна мера забране обављања делатности, а уколико послује краће од две године, да није изречена правоснажна мера забране обављања пословне делатности за укупан период пословања. Поред тога подршка се не пружа ни привредним субјектима чији су власници и одговорна лица правоснажно осуђивана и против којих се води поступак за кривична дела против привреде.

**3.3. Повезани привредни субјекти**

Повезани привредни субјекти не могу бити корисници средстава која се додељују по овом програму, а за потребе оцене повезаности привредних субјеката користиће се дефинисано чланом 6.Уредбе о правилима и условима за доделу помоћи мале вредности (*de minimis* помоћи). Наведена дефиниција ће се користити и приликом коначног обрачуна износа средстава по свим мерама из Програма (правило кумулације државне помоћи).

**3.4. Разврставање привредних субјеката**

Правна лица и предузетници, разврставају се на микро, мала, средња и велика правна лица, у зависности од просечног броја запослених и пословног прихода у пословној години и вредности укупне активе утврђене на датум биланса редовног годишњег финансијског извештаја. У микро правна лица разврставају се она правна лица и предузетници који на датум биланса не прелазе граничне вредности два од следећих критеријума: 1) Просечан број запослених десет; 2) Пословни приход 700.000 евра у динарској против вредности; 3) Вредност укупне активе на датум биланса 350.000 евра у динарској противвредности. У мала правна лица разврставају се она правна лица и предузетници који на датум биланса прелазе граничне вредности два критеријума претходно наведена за микро правна лица, али не прелазе граничне вредности два од следећих критеријума: 1) Просечан број запослених 50; 2) Пословни приход 8.000.000 евра у динарској противвредности; 3) Вредност укупне активе на датум биланса 4.000.000 евра у динарској противвредности. У средња правна лица разврставају се она правна лица и предузетници који на датум биланса прелазе граничне вредности два критеријума претходно наведена за мала правна лица, али не прелазе граничне вредности два од следећих критеријума: 1) Просечан број запослених 250; 2) Пословни приход 40.000.000 евра у динарској противвредности; 3) Вредност укупне активе на датум биланса 20.000.000 евра у динарској противвредности. У велика правна лица разврставају се правна лица и предузетници који на датум биланса прелазе граничне вредности два критеријума претходно наведена за средња правна лица. Разврставање у складу са наведеним критеријумима врши правно лице, односно предузетник, самостално на датум биланса редовног годишњег финансијског извештаја и добијене податке користи за наредну пословну годину. За прерачунавање девизних износа у динарску противвредност, примењује се званичан средњи курс динара, који утврђује Народна банка Србије, а који важи на датум биланса редовног годишњег финансијског извештаја. Новооснована правна лица, односно предузетници разврставају се на основу података из финансијских извештаја за пословну годину у којој су основани и броја месеци пословања, а утврђени подаци користе се за текућу пословну годину. Просечан број запослених израчунава се тако што се збир укупног броја запослених на крају сваког месеца, укључујући и запослене у иностранству, подели са бројем месеци у пословној години.

**4. ПРАВНИ ОСНОВ**

Правни основ за доношење Програма садржан је у: члану 20. став 1. тачка 7. Закона о локалној самоуправи, који одређује да општина, преко својих органа у складу са Уставом и законом доноси и реализује програм за подстицање локалног економског развоја, предузима активности за одржавање постојећих и привлачење нових инвестиција и унапређује опште услове пословања; члану 17. Закона о улагањима који предвиђа да надлежни орган јединице локалне самоуправе инструментима локалне развојне политике подстиче улагања, брине о постојећим улагањима и њиховом проширењу, броју и укупној вредности улагања и квалитету улагача, примењује стандарде повољног пословног окружења и доноси одлуке о мерама за подстицање конкурентности локалне самоуправе у привлачењу улагања; члану 15. Закона о планском систему којим се дефинише да пограм садржи исте елементе као и стратегија, а нарочито разрађене мере за постизање посебног циља, односно циљева које дефинише или преузима из стратегије или неког другог планског документа у складу са којим се усваја; члану 17. Закона о планском систему који даје обавезне елементе концепта јавне политике односно програма: Закон о планском систему Републике Србије („Службени гласник РС“ бр. 30/2018); члану 15. став 1. тачка 7) Статута општине Жагубица, којим је уређена надлежност општине да доноси и реализује програме за подстицање локалног економског развоја, предузима активности за одржавање постојећих и привлачење нових инвестиција и унапређује опште услове пословања: Статут општине Жагубица („Службени гласник општине Жагубица“, број 1/2019); члану 8. Законa о контроли државне помоћи којим се дефинише додела помоћи мале вредности.

Остали прописи који су битни за уређење Програма: Уредба о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда („Службени гласник РС”, број 16/2018); члан 9. Уредбе о условима, начину и поступку под којима се грађевинско земљиште у јавној својини може отуђити или дати у закуп по цени мањој од тржишне цене, односно закупнине или без накнаде, као и услове, начин и поступак размене непокретности („Службени гласник РС”, бр. 61/15, 88/15, 46/17, 30/18 и 53/21); Уредба о правилима и условима за доделу помоћи мале вредности (де минимис помоћи) („Службени гласник РС“, број 23/21); Закон о регионалном развоју („Службени гласник РС“, бр. 51/2009, 30/2010 и 89/2015 - др. закон) и др.

**5. МЕТОДОЛОГИЈА**

Приликом израде програма коришћен је секундарни, документарни и квантитативни методолошки приступ. Наиме, коришћени су постојећи извори података (статистички извештаји, базе података, научни радови, извештаји институција), проучавање званичних докумената, стратегија развоја, законских аката и других релевантних извора, као и обухват анализе статистичких података (Републички завод за статистику, пословни регистри, финансијски извештаји предузећа) који омогућавају мерење и упоређивање економских показатеља.

Овом методом интегрисани су квантитативни и квалитативни подаци ради бољег разумевања женског предузетништва. Циљ је био идентификација препрека и потреба ради креирања адекватних програма подршке.

Подаци са интернета, укључујући статистичке податке Републичког завода за статистику, дали су увид у привредне трендове у Жагубици. Применом дигиталних алата анализирани су јавни извори, уз поштовање етичких стандарда и заштиту приватности.

**6. АНАЛИЗА ПРИВРЕДЕ**

Општина Жагубица се простире на 760 км², која обухвата 18 насеља у којима према последњој процени из 2023. године живи 9.587 становника од чега 4.684 мушкараца и 4.903 жена. Радни контигент становништва (15-65 година) чини 5.209 лица односно 2.712 мушкараца и 2.497 жена.

У 2023. години било је 1.289 млађих од 17 година. Просечна старост популације је 50 година, а стопа природног прираштаја је -17[[1]](#footnote-2).

Наведени подаци говоре о малој густини насељености и релативно старој популацији, на основу наведеног може се извести закључак о јасној потреби активног приступа популационој политици и укупним условима живота и рада.

**Табела 1.** Структура запослених према општини пребивалишта и полу

|  |  |  |  |
| --- | --- | --- | --- |
| Регистровани запослени према општини пребивалишта и полу 2022─2023. година | | | |
| 2022. година | | 2023. година | |
| Жене | Мушкарци | Жене | мушкарци |
| 844 | 1.459 | 867 | 1.478 |

Структура запослених показује да је запослено 1.854 становника према општини рада, односно да је према општини пребивалишта запослено 2.345 становника. Овај податак указује на значајан број радно ангажованих ван општинеЖагубица[[2]](#footnote-3).

**Табела 2.** Структура незапослених

|  |  |  |  |
| --- | --- | --- | --- |
| Регистровани незапослени према полу 2022─2023. година | | | |
| 2022. година | | 2023. година | |
| Жене | Мушкарци | Жене | мушкарци |
| 111 | 64 | 81 | 38 |

Укупно незапослених у 2023. години било је 119.

**Подаци о привреди и привредним субјектима**

Према подацима АПР-а за 2023. годину на подручју општине Жагубица послују 356 привредних субјеката, у приватном власништву, који имају седиште на подручју општине:

* 72 привредна друштава и задруге (од чега три привредна субјекта у процесу стечаја/ликвидације) која запошљавају 234 лица,
* 284 предузетника од чега 183 који запошљавају 303 лица и воде двојно књиговодство, односно 450 предузетника у систему простог књиговодства за које немамо тачан број запослених који је свакако преко 450.

Према расположивим подацима дошло је до апсолутног повећања броја предузетника за 12 новоснованих у 2023. години док је број предузећа константан.

Од укупног броја привредних субјеката њих 10 чине средње, а 346 мале и микро привредне субјекте.

Према доступним подацима из 2023. године који не обухватају предузетнике који су у систему простог књиговодвства (101 субјект), стабилно пословање има 57 предузетника који запошљавају 137 запослених са укупним приходом од 1,09 милијарди РСД и 9 предузећа која су остварила приход од 305 милона РСД, с тим да ова предузећа запошљавају 63 лица.

Локална самоуправа је препознала и учинила напор да прибави у сопственом власништву локације за неколико инвестиционих пројеката који би могли да доведу до додатног привредног раста. Наведене локације треба да се изграде и уреде, а намењене су:

* Изградњи индустријског центра у Жагубици,
* Уређење пољопривредно-прерађивчког комплекса ''Кланица'' Жагубица,
* Изградњи спортско рекреативног центра „Извор“ уЖагубици,
* Изградњи и уређењу комплекса „Јеленац“ у Жагубици,
* Изградњи Скијалишта „Бељаница“ у Жагубици,
* Изградњи бањског центра у Сувом Долу,
* Изградњи „Ваздушне бање“ у Лазници,
* Уређењу пољопривредног комплекса „Тршка“ у Сувом Долу.

У циљу бољег сагледавања потреба привреде прослеђен је упитник делу привредних субјеката како би се добиле индиције потреба привреде по методу случајног узорка. Добијени су одговори од четири привредна субјекта. Сва четири привредна субјекта су предузетници, по величини микро привредни субјекти (према Закону о рачуноводству), од чега два субјекта запошљавају само власнике док друга два запошљавају укупно осам лица, сва радно ангажована лица имају завршену средњу школу, немају потребе за додатно радном снагом, али имају потешкоће са одржавањем броја постојећих запослених, а до сада је само један предузетник користио субвенцију Националне службе за запошљавање, док два субјекта нису имали сазнање о могућности да користе било какву врсту подстицаја.

Два привредна субјекта су користили кредите банака за финасирање пословања, а највећим делом су ослоњени на сопствена средства иако су сва четири субјекта имала улагања у обртна и основна средства у последње три године.

Из анкете се може закључити да имају утисак да су процедуре аплицирања за било какве субвенције сувише компликоване. Што упућује на потребу да се процедуре приближе корисницима.

Сва четири предузетника су оријентисана на домаће тржиште: два објекта су малопродајне трговине, један је велепродаја и један пружа услуге. Циљ је рад на локалном тржишту и за два предузетника ширење на суседне општине. До својих купаца у два случаја долазе кроз промотивне активности, док жељу да своје знање унапреди кроз сајамске и сличне активности има само један.

Сви учесници анкете су изразили жељу за умањењем пореског оптерећења.

**7. ЦИЉЕВИ**

Циљеви овог програма усмерени су на унапређење предузетништва, пољопривреде и туризма у општини Жагубица. У области предузетништва, фокус је на подршци малим и средњим предузећима кроз ослобађање од комуналних такси, подстицање удруживања предузетника и повезивање на регионалном и националном нивоу. Такође, предвиђене су мере за подстицање запошљавања и самозапошљавања. У пољопривреди, циљ је повећање конкурентности и развој прерађивачких капацитета уз субвенције за сточарску производњу, као и развој пчеларства и органске производње. Туризам ће бити унапређен повећањем смештајних капацитета, побољшањем туристичких услуга и организацијом манифестација, док ће инфраструктура бити унапређена уређењем прилаза и изградњом нових садржаја као што су бициклистичке стазе и камп насеља.

Ове мере имају за циљ стимулисање економског развоја и побољшање квалитета живота становника. Детаљнији циљеви наведени су у табели 3.

**Табела 3.**

|  |  |  |
| --- | --- | --- |
| **Општи циљеви** | **Посебни циљеви** | **Најважнији пројекти/Мере** |
| **Стварање повољне климе за развој предузетништва и рад малих и средњих предузећа** | Ефикаснији рад предузетника и МСП | Подстицај отварању нових МСП  Подстицај кроз ослобађање плаћања комуналне таксе  Подршка иницијативама за заједничким радом – удруживање предузетника  Подстицај за присуство на сајмовима  Подстицај женском, омладинском и социјалном предузетништву  Подизање нивоа информисаности сектора МСП-а  Подстицај пословном повезивању на регионалном и националном нивоу |
| Подстицаји запошљавању и самозапошљавању | Подстицаји запошљавању  Подстицаји самозапошљавању |
| Привлачење инвестиција | Уређење пословних зона и локација  Рад на активирању неактивних привредних субјеката/капацитета-промоција и лобирање |
| **Унапређење пољопривредне производње и стварање услова за развој прерађивачких капацитета** | Повећање конкурентности пољопривредних произвођача – специјализација пољопривредне производње и отварање прерађивачких капацитета | Обезбеђење субвенција за развој сточарске производње  Подстицај за развој пчеларства  Набавка опреме и механизације  Подстицаји за развој сточарства, воћарства и повртарства |
| Подизање квалитета пољопривредне производње | Повећање броја уматичених грла  Валоризација сточарских и других традиционалних производа – сир, мед, ракија, воће и поврће  Подршка кућним прерадним капацитетима  Развој органске производње |
| Организационо јачање пољопривредне производње | Подршка струковним пољопривредним удружењима, задругама и канцеларији запољопривреду  Функционални систем противградне заштите  Одржавање пољопривредних манифестација – смотре и изложбе  Програм спровођења мера здравствене заштите животиња  Опремање и уређење сточних пијаца  Одрживо и оптимално коришћење пољопривредног земљишта  Израда стратегије пољопривреде |
| **Унапређење туристичке понуде и туристичких потенцијала на подручју општине Жагубица** | Повећање смештајних капацитета | Подстицај отварању смештајних јединица у домаћој радиности  Стварање предуслова за отварање нових смештајних капацитета |
| Побољшање квалитета угоститељско / туристичких услуга | Едукација становништва, угоститељских и туристичких радника  Размена искустава и стицање новихзнања |
| Јачање капацитета манифестационог туризма | Организовање манифестација  Подизање капацитета осталих манифестација  Увођење нових садржаја у постојеће манифестације  Подизање видљивости манифестација на виши национални и међународни ниво |
| Инфраструктурно уређење туристичких дестинација | Уређење прилаза до дестинација, укључујући и изградњу паркинг простора |
| Развој туристичких садржаја | Уређење и сигнализација бициклистичко-пешачких стаза  Уређење излетишта  Изградња и уређење камп насеља  Дефинисање намене потеза Бељаница |

**8. ЦИЉНЕ ГРУПЕ**

Циљеви овог програма усмерени су на побољшање конкурентности привреде, реализацију инвестиционих пројеката и развој економске активности у општини Жагубица. Главне мере подршке обухватају саветовање, подстицање отварања нових радних места, улагање у опрему и учешће на сајмовима, као и подршку за реализацију инвестиција. Ове мере ће директно користити различитим циљним групама, укључујући мала и средња предузећа која ће имати користи од саветодавних услуга и улагања у нову опрему, као и пољопривреднике и предузетнике који ће моћи да побољшају своју производњу и прошире пословање. Такође, мере ће допринети већем броју радних места и већој привлачности инвестиција, што ће позитивно утицати на развој локалне економије.

С тим у вези, препознате су следеће циљне групе у односу на конкренте мере подршке:

1. **Мера подршке повећању конкурентности привреде**:
   * **Микро, мала и средња предузећа (ММСП)**: Предузетници који желе да повећају своју конкурентност путем саветовања, инвестиција у нову опрему и машине, као и кроз учешће на сајмовима и проширење свог пословања на нова тржишта.
   * **Запослени и потенцијални предузетници**: Лица која ће имати користи од нових радних места створених у оквиру ових мера, као и они који желе да започну или унапреде своје пословање.
2. **Мера подршке за реализацију инвестиционих пројеката**:
   * **Предузетници и инвестициони носиоци**: Особе и организације које су заинтересоване за реализацију инвестиционих пројеката, било да се ради о отварању нових производних капацитета, побољшању инфраструктуре или модернизацији постојећих објеката.
   * **Микро, мала и средња предузећа (ММСП)**: Предузећа која су спремна за улагања и реализацију инвестиционих пројеката који подразумевају повећање производних капацитета, технологије или проширење тржишта.

Локална самоуправа ће као посебну циљну групу пратити жене предузетнице, односно предузећа у већинском власништву жена.

**9. ПРОГРАМСКЕ МЕРЕ**

Општина се определила да спроведе мере подршке повећању конкурентности привреде и реализацији инвестиционих пројеката. Обе мере се дефинишу у складу са Законом о контроли државне помоћи. Конкретно, прва мера се дефинише у односу на правила и услове из Уредбе о правилима и условима за доделу помоћи мале вредности (*de minimis* помоћи), а друга у складу са Уредбом о условима и критеријумима усклађености регионалне државне помоћи.

**9.1. Мера подршке повећању конкурентности привреде**

Ова мера се односи на суфинансирње оперативних трошкова пословања (трошкови настали током редовног пословања, као што су: трошкови запослених, трошкови материјала и робе, трошкови услуга, комуналниих услуга, трошкови закупа и амортизације, маркетинга и продаје, трошкови набавке опреме и машине, трошкови учешћа на сајмовима, трошкови стандардизације и сертификације и сл.).

Доношењем овог Програма општина уједно доноси и одлуку о оправданости доделе помоћи мале вредности (de minimis помоћ) заснованој на изведеним анализама и потребом да се на територији општине пружи подршка и ојача женско предузетништво.

Да би корисници могли да добију подршку морају да доставе пројекат којим се доказује неопходност за стицање сертификата, израде маркетиншких планова и/или истраживања тржишта; увођење елекронског система и апликација у одлучивања; израде дизајана (графичког/индустријског); набавке опреме и машина које не укључују знатно повећање радника или их уопште не укључују; покретања делатности; неопходност за образовања, стручног оспособљавања и усавршавања запослених; као и покретања интернет странце привредног субјекта; али и неопходност ангажовања консултаната и сл.

Поред наведених трошкова у зависности од расположивих средстава у буџету општина се може одлучити и да субвенционише трошкове редовног пословања који се могу односити на: трошкове редовних месечних камата кредита узетих за набавку опреме и/или одржавање ликвидности код комерцијалних банака; трошкове месечног закупа пословних просторија; редовне месечне комуналне трошкове (струја, телефон, интернет и др.); трошкове месечних зарада у одређеном периоду; трошкове транспорта и логистике; трошкове репорматеријала. Корисници имају обавезу да у свом захтеву за доделу средстава за ове намене покажу у ком обиму им се смањују месечни трошкови и какав утицај ће се остварити на пословање.

Прихватљиви трошкови морају одговарати трошковима дефинисаним у овој мери.

Општина задржава право да у односу на могућности буџета, односно на могућност расподеле субвенција, определи коначни процентуални износ средстава који се одређује у односу на прихватљиве трошкове и који ће у апсолутном износу бити лимитирани по кориснику у току три узастопне фискалне године.

**9.2. Мера подршке за реализацију инвестиционих пројеката**

Мера подршке за реализацију инвестиционих пројеката се односи на суфинансирање трошкова инвестиционог улагања који се односе на улагање у материјалну и нематеријалну имовину (куповина или изградња нових објеката производне хале, складишта, пословног простора; набавка нових машина и опреме; софтвера, лиценци, патената и интелектуалне својине; трошкови зарада за новозапослене раднике (ако су повезани са улагањем и сл.).

У складу са расположивим средствима у буџету локална самоуправа се определила да у самом програму разради Меру подршке повећању конкурентности, док ће приликом реализације Мере подршке за реализацију инвестиционих пројеката у свему поступити у складу са чланом 30. Закона о контроли државне помоћи и општим одредбама овог програма, односно поднеће индивидуалну пријаву државне помоћи која ће бити заснована на условима из Уредбе о условима и критеријумима усклађености регионалне државне помоћи.

**10. МЕХАНИЗМИ ДОДЕЛЕ СРЕДСТАВА**

Будући да општина представља даваоца државне помоћи као давалац државне помоћи је дужна да врши контролу трошења јавних средстава и коришћења тих средстава. Поред тога је у обавези да врши надзор да ли корисник државне помоћи троши средства у предвиђеном износу и за намену за коју су му та средства додељена, као и то дали је корисник државне помоћи испунио своју обавезу због које су му средства и додељена и која је била предвиђена као услов за доделу државне помоћи. Како је у обавези да ближе уреди начин и поступак вршења контроле и надзора овим програмом се између осталог решавају и питања механизама доделе и праћења средстава додељених у оквиру свих мера овог програма.

С тога посебно битан сегмент реализације Програма представљају механизми за доделу средстава и механизми за праћење трошења средстава, као квалитативна основа за поштовање закона и важан радни оквир.

Поступак доделе средстава ће бити заснован на следећим основама:

* Образовање компетентне Комисије за доделу средстава у реализацији програма локалног економског развоја, која ће имати председника и 4 члана. Комисија ће давати предлог за доделу средстава, а у складу са усвојеном Одлуком о буџету и Програмом.
* Јавни позив за доделу средстава, расписиваће се на основу усвојеног Програма и других пратећих правних аката. Комисија би се састајала периодично, зависно од броја пристиглих пријава. Комисија за доделу средстава у реализацији програма локалног економског развоја предлаже услове јавног позива, које мора одобрити Општинско веће, а пре расписивања Јавног позива за доделу средстава.
* У оквиру сваког јавног позива биће дефинисан износ средстава за реализацију мере укупан проценат или износ могућег суфинансирања за предложене пројекте, као и средства обезбеђења.
* Саставни део конкурсне документације је и Пријавни образац. Обавезни део конкурсне документације чине: Пријавни образац, Бизнис план из кога се може закључити да ли се ради о јединственом инвестиционом пројекту, Модел уговора, Модел извештаја, Потврда о регистрацији правног лица, Изјава о томе да ли је и за које трошкове корисник већ добио државну помоћ и Изјава да ли је добио de minimis државну помоћ у текућој и у претходне две фискалне године по било ком основу, при чему обе изјаве обухватају ниво групације корисника. Саставни део конкурсне документације мора бити Изјава о истинитости пријављених података, коју потписује и оверава правно лице које конкурише за доделу средстава по некој од предложених мера, а као мера обезбеђења.
* Комисија за доделу средстава у реализацији програма локалног економског развоја може јавним позивом предвидети и другу додатну документацију за коју процени да је потребна за спровођење јавног позива у целини или за неку од предвиђених програмских мера.
* Општинско веће доноси Одлуку о додели средстава, на основу предлога добијеног од стране Комисије за доделу средстава у реализацији програма локалног економског развоја.
* Након Одлуке о додели средстава, приступа се склапању уговора са изабраним правним лицима.

**11. МЕХАНИЗМИ ПРАЋЕЊА ТРОШЕЊА СРЕДСТАВА**

Посебно битан сегмент реализације Програма представљају механизми за доделу средстава и механизми за праћење трошења средстава, као квалитативна основа за поштовање закона и важан радни оквир.

Поступак доделе средстава ће бити заснован на следећим основама:

* Расписивање јавног позива за доделу подстицајних средстава, који се једном годишње расписује, по усвајању Програма, и важиће до коначног трошења средстава. Комисија за доделу средстава би се састајала периодично, зависно од броја пристиглих пријава. Комисија за доделу средстава даје конкурсне услове, које мора одобрити општинско веће, пре расписивања јавног позива за доделу подстицајних средстава. Јавни позив мора бити објављен у најмање једним дневним новинама које имају националну покривеност. Саставни део конкурсне документације мора бити Изјава о истинитости пријављених података, коју потписује и оверава правно лице које конкурише за доделу средстава по некој од предложених Мера, а као мера обезбеђења.
* Општинско веће доноси Одлуку о додели средстава, на основу предлога добијеног од стране Комисије за доделу средстава.
* Након Одлуке о додели средстава, приступа се склапању уговора са изабраним правним лицима. Уговор који општина склапа са привредним субјектом не сме одступити, у форми и садржини у односу на Модел уговора који је саставни део конкурсне документације, односно пословни субјект мора бити упознат са моделом уговора пре него што конкурише за доделу средстава.

Механизам праћења трошења средстава биће поверен Одељењу за привреду и економски развој при Општинској управи Жагубица:

* Образовање компетентне Комисије за надзор, која ће вршити контролу и обилазак правних лица која су добила средства од општине. Ова комисија даје мишљење и предлог мера уколико је начињен прекршај у трошењу одобрених средстава. Комисију за надзор чине Председник и 4 члана.
* Правно лице које је користило подстицај из неке од предложених мера је у обавези да поднесе наративни и финансијски извештај о утрошку добијених средстава. Модел извештаја одређује Комисија за надзор. Комисија за надзор врши преглед добијених извештаја, по потреби захтева појашњење или допуну извештаја и врши обилазак правних лица.
* Општинско веће даје предлог за подношење пријаве, на основу мишљења и предлога мера Комисије за надзор.

Према одредбама Закона о улагањима, која каже да је јединица локалне самоуправе дужна да води евиденцију улагања од локалног значаја, Програм предвиђа да овај сегмент евиденције обавља Одељење за привреду и економски развој у Општинској управи Жагубица, а у складу са поменутим Законом о улагањима и подзаконским актима.

Комисију за доделу средстава и Комисију за надзор чине различити чланови, односно не може исто лице бити члан обе комисије истовремено, чиме се спречава сукоб интереса и транспарентнији је процес одлучивања. Комисију за доделу средстава образује Скупштина општине, а Комисију за надзор образује Општинско веће.

**ЗАКЉУЧАК**

Програм локалног економског развоја општине Жагубица представља стратешки оквир усмерен на унапређење пословног окружења, повећање запослености и подстицање инвестиција. Кроз дефинисане мере и активности, локална самоуправа настоји да искористи расположиве ресурсе, ојача конкурентност привреде и створи повољне услове за одрживи развој.

Кључни приоритети програма односе се на подршку предузетницима и малим и средњим предузећима, унапређење инфраструктуре, привлачење инвестиција и развој туристичких потенцијала. Све предложене мере осмишљене су тако да одговоре на идентификоване изазове, као што су висока незапосленост, недовољна економска диверзификација и ограничени извори финансирања.

Спровођењем овог програма очекује се повећање броја радних места, јачање предузетничког духа и боља искоришћеност природних и економских потенцијала општине. Поред тога, дугорочна визија подразумева економски раст заснован на одрживом развоју, сарадњи са привредним и институционалним партнерима, као и активном укључивању локалне заједнице.

Уз континуирано праћење и евалуацију резултата, општина Жагубица има могућност да унапређује и прилагођава мере економског развоја, чиме се стварају предуслови за стабилан и динамичан развој привреде на локалном нивоу.

**ПРИЛОГ**

**ПРИМЕР АНКЕТЕ**

### **Анкета за привреднике – Евалуација мера ПЛЕР-а**

**Поштовани привредници,**

Ова анкета има за циљ да процени ефекте подршке коју сте добили у оквиру Програма локалног економског развоја (ПЛЕР). Ваши одговори ће нам помоћи да побољшамо будуће мере подршке и прилагодимо их вашим потребама.

Анкета је анонимна, а прикупљени подаци ће се користити искључиво у статистичке сврхе.

#### **1. Општи подаци о предузећу**

1. Назив предузећа (опционо): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Величина предузећа:  
   ☐Микро (до 10 запослених)  
   ☐Мало (10–50 запослених)  
   ☐Средње (51–250 запослених)  
   ☐Велико (преко 250 запослених)
3. Сектор делатности:  
   ☐Производња  
   ☐Трговина  
   ☐Услуге  
   ☐Пољопривреда  
   ☐Друго: \_\_\_\_\_\_\_\_\_\_
4. Коју сте врсту подршке добили?  
   ☐Подршка повећању конкурентности  
   ☐Подршка за инвестиционе пројекте  
   ☐Обе врсте подршке

#### **2. Ефекти подршке на ваше пословање**

1. Дали вам је добијена подршка помогла у смањењу оперативних трошкова?  
   ☐Да, значајно  
   ☐Да, делимично  
   ☐Не, није било утицаја  
   ☐Немогу да проценим
2. Дали је подршка допринела повећању прихода вашег предузећа?  
   ☐Да, преко 20%  
   ☐Да, између 10–20%  
   ☐Да, мање од 10%  
   ☐Није било раста прихода
3. Колико нових радних места сте отворили захваљујући подршци?  
   ☐Ниједно  
   ☐ 1–2  
   ☐ 3–5  
   ☐Више од 5
4. Дали сте уложили у неку од следећих области уз подршку ПЛЕР-а? (можете изабрати више одговора)  
   ☐Набавка нове опреме/машина  
   ☐Маркетинг и промоција  
   ☐Учешће на сајмовима и догађајима  
   ☐Стандардизација и сертификација  
   ☐Дигитализација и софтверска решења  
   ☐Обука и унапређење знања запослених  
   ☐Друго: \_\_\_\_\_\_\_\_\_\_
5. Уколико сте добили инвестициону подршку, у шта сте уложили средства?  
   ☐Изградња новог пословног простора  
   ☐Реновирање постојећих објеката  
   ☐Набавка нових машина и опреме  
   ☐Куповина софтвера, лиценци или патената  
   ☐Зараде ново запослених радника

#### **3. Оцена ефеката и предлози за унапређење**

1. Како би сте оценили утицај подршке на ваше пословање? (1 – без утицаја, 5 – изузетно корисно)  
   1️ 2️3️4️5️
2. Дали сте наишли на неке изазове приликом коришћења добијених средстава?  
   ☐Да, административне препреке  
   ☐Да, недостатак информација  
   ☐Да, недовољна финансијска подршка  
   ☐Не, свеје било у реду
3. Шта би сте предложили за побољшање будућих мера подршке?

*Хвала вам што сте издвојили време за попуњавање анкете!*

*Ваши одговори ће нам помоћи да унапредимо програме подршке локалном привредном развоју.*

1. (подаци и процене РЗС) [↑](#footnote-ref-2)
2. (подаци су за 2023. годину, а укључују и податке о регистрованим пољопривредним домаћинствима) [↑](#footnote-ref-3)